Biseksualnost

**Biseksualnost** predstavlja seksualnu sklonost ka osobama oba pola. Biseksualnost, kao jedna od mogućih seksualnih orijentacija, je potencijal osobe da oseti seksualnu privlačnost i da se uključi u emotivnu ili seksualnu vezu sa ljudima oba pola. Biseksualna osoba ne mora biti podjednako sklona pripadnicima oba pola, a stepen privlačnosti može varirati tokom vremena.

Percepcija Sebe je ključ biseksualnog identiteta. Mnogi ljudi imaju seksualne odnose sa ljudima oba pola, ali se ipak ne identifikuju kao biseksualni. Isto tako, drugi ljudi se uključuju u seksualne odnose samo sa ljudima jednog pola, ili nemaju uopšte seksualne odnose a ipak sebe smatraju biseksualnim. Ne postoji ni jedan "test" koji bi mogao odrediti da li je neko biseksualan ili ne. 

## Biseksualni identitet
Postoje podeljena mišljenja usled čega se javlja biseksualnost:
# da se osoba rađa kao heteroseksualna, homoseksualna ili biseksualna (na primer, zahvaljujući prenatalnim hormonalnim uticajima), i da je taj njihov identitet nasledan i nepromenljiv. 
# da seksualna orjentacija zavisi od načina socijalizacije (na primer ili imitiranjem ili odbijanjem roditeljskih modela) ili svesnim izborom (na primer, biranjem lezbejstva kao dela političkog feminističkog identiteta). 
# da su svi ovi faktori u interakciji. Zato što su biološki, sociološki i kulturalni faktori različiti za svaku osobu, zato je svačija seksualnost visoko individualna, bilo da su biseksualni, gej ili lezbejke, heteroseksualni ili aseksualni ljudi u pitanju. 

Mnogi pretpostavljaju da je biseksualnost samo faza kroz koju ljudi prolaze. Zapravo, svaka seksualna orjentacija može biti faza. Ljudi su različiti, i individualna seksualna osećanja i ponašanje menjaju se vremenom. Stvaranje i konsolidacija seksualnog identiteta je proces koji traje. Pošto su ljudi, generalno, socijalizovani kao heteroseksualci, biseksualnost je stanje koje mnogi iskuse kao deo procesa otkrivanja sopstvene homoseksualnosti. Mnogi počinju da se identifikuju kao biseksualci posle perioda gej ili lezbejske identifikacije. Biseksualnost, kao homoseksualnost i heteroseksualnost mogu biti ili prelazan korak u procesu seksualnog otkrivanja, ili stabilan, dugogodišnji identitet. 

## Zastupljenost
Većina studija seksualnosti fokusirala se na homoseksualnost ili heteroseksualnost. Na osnovu Kinsijevog izveštaja iz 50-tih, od 15 do 25% žena i 33-46% muškaraca mogu biti biseksualni, na osnovu njihovih iskustava ili objekta privlačenja. Biseksualci su na mnoge načine sakrivena populacija. U zapadnoj kulturi, generalno se pretpostavlja da je osoba ili heteroseksualna ili homoseksualna. Posto se biseksualnost ne uklapa u ove standardne kategorije, često je poricana ili ignorisana. Kada se prepozna, biseksualnost se često vidi kao "deo heteroseksualnog ili deo homoseksualnog", a ne kao poseban identitet. 

Biseksualci, kao svi ljudi, imaju različite vrste veza. Suprotno opštem mitu, biseksualna osoba nema potrebu da u isto vreme bude u seksualnom odnosu sa muškarcem i ženom. Zapravo, neki ljudi koji se identifikuju kao biseksualci su sve vreme imali odnose sa jednim rodom. Kao heteroseksualni i homoseksualni ljudi, mnogi biseksualci biraju da budu seksualno aktivni samo sa jednim partnerom i da imaju duge veze. Drugi biseksualci mogu imati otvorene brakove koji dozvoljavaju veze sa partnerima istog pola, tročlane veze ili više partnera istovremeno. Važno je samo imati slobodu izbora seksualne ili emotivne veze, koja je ispravna za ljude koji su u nju uključeni, bez obzira na njihovu seksualnu orjentaciju.

## Vanjske veze

* The British Columbia Bisexual Network  - Vankuver, Kanada
* Bisexual Resource Center (USA)
* Bi Tribune Magazine (USA) 
* Bisexual Women's Forums and Resources (USA)